《春花吟》
宋代·潘玙

春未来时花未觉，春欲去时花又落。
莫言世事无始终，春亦于花太情薄。
我今问花并问春，司花司春者何人。
空中仿佛有神语，此当问之于大钧。
不如再作问钧赋，赋成直上天门云。
扣天乞与花长春，免使花飞怨春暮。

作者简介：潘玙（一作屿），四明（今浙江宁波）人（《诗家鼎脔》卷上）。与柴望、贾似道等有交。有《鄮屋拙藁》（《诗渊》），已佚。　潘玙诗，据《诗家鼎脔》、《诗渊》所录，编为一卷。